钦定古今图书集成/方舆汇编/职方典/第1365卷 > 廉州府峒蛮考
## 钦定古今图书集成/方舆汇编/职方典/第1365卷 > 廉州府峒蛮考

后汉

光武建武十六年春三月，交趾女子征侧反，合浦蛮应之。

按《汉书光武本纪》不载。按《通志》云云。

安帝元初元年甲寅，合浦蛮叛。

按《汉书安帝本纪》不载。按《通志》，“安帝元初以后，合浦蛮反，遂合交趾乌浒为逆。及交趾反，又与合浦相仇杀。”

晋

武帝泰始元年乙酉会兵合浦击交趾。

按：《晋书武帝本纪》不载。按《通志》，“晋武帝时，会兵合浦以击交趾。自是兵集则民受扰为害，而诸峒亦多为寇。”

宋

武帝大明元年丁酉。合浦大帅陈檀归附按《宋书武帝本纪》。不载按《通志》。刘宋大明中。合浦大帅陈檀归顺。拜龙骧将军。檀乞官军征讨。未附。乃以檀为高兴太守。遣前朱堤太守费沈、龙骧将军武期南伐。并通珠崖道。并无功。辄杀檀而反。沈下狱死。

陈

“后主祯明元年丁未，以猛力为宁越太守。” 按《陈书后主本纪》不载。按《通志》，陈末以其帅猛力为宁越太守。陈亡，自以为与陈叔宝同日而生，当代为天子，乃不入朝。隋兵阻瘴不能进。猛力死，子长真归朝，袭刺史。及讨林邑，长真出兵攻其后。又率部落数千，从征辽东。炀帝召为鸿胪卿，授安抚大使，遣还。又以其族人甯宣为合浦太守。隋乱，皆以地附萧铣，铣授长真钦州都督。

唐

高祖武德元年戊寅授长真为钦州都督甯纯为廉州刺史甯道明为南越州刺史。

按《唐书高祖本纪》云云。按《通志》，“唐武德初，宁越、郁林之地降，以是交、爱数州始通，高祖授长真钦州都督，甯宣亦遣使请降，未报而卒，以其子纯为廉州刺史，族人道明为南越州刺史。六年癸未，长真及昆州、融州、象州刺史各献方物，诏却之。”

按《唐书高祖本纪》云云。按《通志》，“六年，长真献大珠，昆州刺史沈逊、融州刺史欧阳世谱，象州刺史秦元览亦献峒布，高祖以道远劳人，皆不受。道明与高州首领冯暄、谈殿据南越州，反，攻羌州，甯纯以兵援之。”

八年，溪峒首领皆降，南方遂定。

按《唐书高祖本纪》，不载。按《通志》，“八年，长真陷封山县，昌州刺史庞孝恭掎击暄等走之。明年，道明为州人所杀。未几，长真死，子据袭刺史冯暄谈殿，阻兵相掠，群臣请击之，太宗不许，遣员外散骑常侍韦叔谐、员外散骑常侍李公淹持节宣谕，暄等与溪峒首领皆降，南方遂定。” 德宗贞元十年甲戌，黄峒蛮反，陷钦州。

按《唐书德宗本纪》不载。按《通志》，“德宗贞元十年，黄峒首领黄少卿反，陷钦州，德宗遣中人招谕，不从，自是叛服不常。”

穆宗长庆元年辛丑。以严公素为经略使按《唐书穆宗本纪》云云。按《通志》。长庆初以严公素为经略使。复上表请讨韩愈。以贬潮州刺史移袁州。继入为祭酒。上黄家贼事宜状。以三事为请。略谓见往来过客并诸知岭外事人所说。其贼并是彝獠。亦无城郭可居。依山傍险。自称峒主。衣服言语都不似人。寻常亦各营生急。

“则屯聚相保。比缘邕管经略使多不得人，德既不能绥怀，威又不能临制，侵欺掳缚，以致怨恨。蛮彝之性，易动难安，遂致攻掠州县，侵暴平民，或复私仇，或贪小利，或聚或散，终亦不能为事。近者征讨，起于裴行立、阳旻，此两人者，本无远虑深谋，意在邀功行赏，前后所奏杀获，计不下一二万人。傥皆非虚，贼已寻尽。” 今贼犹依旧，足明罔欺，百姓怨嗟，如出一口。阳旻、行立，相继身亡，人神共疾，以致殃咎。今所用严公素者，亦非抚御之才，不能别立规模，依前还请讨攻，如此不已，臣恐岭南一道，未有宁息之时也。三事者：“其一，并邕容两管为一道，深合事宜；其二，比者所发诸道南讨兵马，例皆不谙山川，不服水土，远乡羁旅，疾疫杀伤，今所存者，四分才一。若令于邕、容侧近召募，添置千人，便割诸道见管行营人数粮赐，均融充给，所费既不增加，而兵士又皆便习，长有守备，不同客军，守则有威，攻则有利。其三，自南讨以来，贼徒亦甚伤损，察其情理，厌苦必深。大抵岭南人稀地广，贼之所处，又更荒僻。假尽杀” 其人，尽得其地，在于国计，不为有益，容贷羁縻，比之禽兽，来则捍御，去则不追，亦未亏损。若因改元，赦其罪戾，遣一郎官御史亲往宣谕，必望风降伏，讙呼听命。仍为择选有材用威信谙岭南事者为经略使，处置得宜，自然永无侵叛之事矣。

宋

太宗太平兴国元年，讨交趾。

按《宋史太宗本纪》云云。按《通志》，“宋太宗太平兴国中，讨交趾兵，由廉州进，而钦、廉二州迭为所陷。南渡以后，颇为宁静。”

孝宗淳熙元年甲午。交趾入贡。由钦州路以归按《宋史孝宗本纪》。不载按《通志》云云。

元

顺帝至正十二年壬辰，两江峒贼黄圣许反，寇钦州。

按《元史顺帝本纪》不载。按《通志》，至正十二年，两江峒贼黄圣许反，寇钦州。《钦州路总管府记》：“贼攻略州城及灵山、安远二县，时罗贴浪七峒人民亡散殆尽，大兵征讨，贼窜入深洞。”

明

成宗永乐二十年壬寅，伐交趾，转运钦、廉二州粮饷。

按通志云云

宣宗宣德二年丁未，封黄《金广》为经略使，馀经略、同知、佥事等各世袭。

按《通志》：“宣德二年，弃交趾布政司，钦州澌。”“峒黄金广等，以四峒民丁叛附安南钦州时罗贴浪如昔都七峒，接连左右两江溪峒，并接交趾界。”宋元以来，设立峒长，专一管束峒丁，保守疆境。元世祖时，因峒主黄世华等杀贼有功，始授以金牌印信，充七峒长官职事，子孙承袭。及至明洪武元年，平章廖永忠、参政朱亮祖统兵取广东雷、廉等处，大小衙门，俱送印信，赴朱参政军门投款，给授新印。彼时以七峒地方人民不多，不复给与新印，革去长官职事，仍复只称峒长，以故峒长内怀觖望。至宣德二年，复封安南国。黄金广等以思廪、罗浮、古森、葛原等四峒一十九村，二百七十户叛附安南，邀求官职。黎氏封黄金广为经略使、经略同知佥事等官，世袭，仍令把守本峒地方，属彼国。《万宁州》金广死，子黄进袭；进死，子无害袭；无害死，子伯银，奋略将军、经略佥事。

英宗正统五年庚申，御史朱鉴奉玺书至钦州，招叛民黄金广等，不至，乃还。

按《通志》：“正统五年九月，巡按御史朱鉴，奉玺书率都、布按三司至钦州，揭榜招叛民黄金广、黄宽、黄子娇、黄建等，不至，乃还。时鉴同三司官至时罗都滩凌山，建黄旗，揭榜招黄金广等，俱不至，复命于朝，亦未有处分。景泰四年，思牙峒长黄应等，又以其事奏闻，行户部，未能议处。” 英宗天顺二年戊寅，升雷廉等处都督佥事欧信为都督。

按《通志》，“天顺二年二月，升雷廉等处都督佥事欧信为都督同知，充副总兵，镇守广东。时巡抚两广右佥都御史叶盛极言信廉勇，民獠率服，故有是命。寻坐与侍郎揭稽交恶，罢之，召还。四年庚辰，琼贼邵宣作乱，督臣命官军讨平之。” 按《通志》，“四年，广西流贼充斥高、肇、雷、廉、南、韶间，而群贼邵宣因采珠之扰，乘机作” 乱，督府命官军次第讨平之。

五年辛巳，蛮贼劫廉，知府饶秉鉴御之，大败其

众

按《通志》：“五年，蛮贼流劫廉州府，知府饶秉鉴御之，大败其众。是府居两广交界之中，军民久受广西流贼之害。秉鉴因令所属州人民编立火夫，委官督领待贼。至是贼一千五百馀徒分投劫掠百劳、大埇等村。鉴督率所编，前后斩获七百馀级。巡抚右佥都御史叶盛以其事闻于朝，旌异之。”

宪宗成化三年丁亥，流贼寇石康。

按通志云云

十五年己亥，安南与老挝仇杀国王黎灏击之按《通志》：“十五年，安南与老挝仇杀国王黎灏，将兵七万自往满刺加邀击，杀其众三万，馀有败卒奔至钦州者。”

武宗正德三年戊辰，八寨贼首黄师苟称寇，佥事邓概讨平之。

按《通志》：“正德三年，八寨贼首黄师苟称寇，佥事邓概讨平之。自天顺三年负固奏剿后，馀党犹未平，至是稍戢。”

正德七年壬申，贼首廖公广寇灵山，合浦佥事李志纲诱而擒之。

按通志云云

八年癸酉，安南入寇，备倭官军御之，败于淡水湾。

十年丙子，安南贼复登崖劫掠，廉州卫指挥范铠率兵败之。

按通志云云

世宗嘉靖十六年丁酉，安南莫登庸作乱，黎太阳、黄父命郡三人来奔。

按通志云云

十九年庚子，登庸来降。归钦州四峒侵地按《通志》云云。

二十一年壬寅，收复廉、钦州四峒民丁，归籍贴浪。

按《通志》：二十一年六月，收复四峒民丁，归籍贴浪。贴浪峒，在贴浪都思牙村，宋为长官司，黄令鉴为峒主。宣德间，其孙黄宽叛降安南，授以经略使。嘉靖二十一年，其孙黄福添率民复归版籍。时休峒在管界巡检司。地势传有褟纯旺者，从马援征交趾有功，贼平，留守邕、钦二界，然历年既远，意亦如宋时时罗七峒耳。永乐时，时罗峒长以事革，其孙褟贵成始移世守时罗峒。按《钦州》，七峒叛附安南者四，其一为安南所侵，今仅存贴浪、时罗二峒而已。然而中国故地，没入于彝，盖百二十馀年矣。兹者莫登庸结款，割四峒以还之朝廷，则文明之化敷，生民其大幸矣。